KLASA: 034-05/24-01/74

URBROJ: 711-02-01/07-2024-03

Zagreb, 23. svibnja 2024.

 **IVANA MUJKIĆ**

 **članica uprave – direktorica**

 **VUKOVARSKA GOSPODARSKA ZONA d.o.o.**

**Predmet: mišljenje na zahtjev obveznice Ivane Mujkić**

* ***daje se***

Povjerenstvo za odlučivanje o sukobu interesa (dalje: Povjerenstvo) je dana 20. svibnja 2024. pod oznakom KLASA: 034-05/24-01/74 zaprimilo zahtjev za davanjem mišljenja koji je podnijela obveznica Ivana Mujkić, članica uprave – direktorica trgovačkog društva VUKOVARSKA GOSPODARSKA ZONA društvo s ograničenom odgovornošću za upravljanje gospodarskom zonom.

U podnesenom zahtjevu obveznica navodi da joj je 17. svibnja 2024. aktiviran saborski mandat (zamjena za zastupnika Josipa Dabru). Trenutno je zaposlena kao direktorica tvrtke VUKOVARSKA GOSPODARSKA ZONA d.o.o. koja je u vlasništvu jedinice lokalne samouprave, odnosno Grada Vukovara. Iako prema članku 9. Zakona o izborima zastupnika u Hrvatski sabor isto ne predstavlja nespojivu dužnost, obveznica je upućena na Povjerenstvo za sprječavanje sukoba interesa kako bi provjerila može li istovremeno biti saborska zastupnica (u radnom odnosu u Hrvatskom saboru) i direktorica društva bez zasnivanja radnog odnosa, odnosno volonterski. Obveznica u zahtjevu napominje da kao odgovorna osoba društva ne bi ostvarivala nikakva materijalna prava te pita može li se obavljanje ovih dviju dužnosti istovremeno u bilo kojem smislu smatrati sukobom interesa.

Zahtjev u ovom predmetu odnosi se na tumačenje odredbe Zakona o sprječavanju sukoba interesa („Narodne novine“, broj 143/21. i 36/24., dalje: ZSSI), stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 51. sjednici održanoj 23. svibnja 2024. obveznici daje mišljenje kako slijedi.

Povjerenstvo je uvidom u Registar obveznika koji ustrojava utvrdilo da obveznica od 01.05.2023. obnaša dužnost članice uprave – direktorice trgovačkog društva VUKOVARSKA GOSPODARSKA ZONA društvo s ograničenom odgovornošću za upravljanje gospodarskom zonom, kao i da od 17. svibnja 2024. obnaša dužnost zastupnice u Hrvatskom saboru.

Uvidom u sudski registar Trgovačkog suda u Osijeku utvrđeno je da je osnivač trgovačkog društva VUKOVARSKA GOSPODARSKA ZONA d.o.o. Grad Vukovar kao jedinica lokalne samouprave.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru obveznici u smislu tog Zakona, dok je podstavkom 40. istog stavka članka 3. ZSSI-a propisano da su obveznici u smislu ZSSI-a i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Člankom 8. stavkom 3. ZSSI-a propisano je da su obveznici, u slučaju dvojbe predstavlja li neko ponašanje povredu odredaba tog Zakona ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, dok je stavkom 4. tog članka Zakona propisano da će Povjerenstvo najkasnije u roku od 15 dana od dana primitka zahtjeva obveznika dati obrazloženo mišljenje iz navedenog stavka 3.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan, obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Povjerenstvo ističe da je poseban zakon u smislu članka 17. stavka 1. ZSSI-a Zakon o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 66/15., 104/15. i 98/19., dalje: ZIZHS). Tako su člankom 9. stavkom 1. tog Zakona propisane dužnosti koje se smatraju nespojivima s obnašanjem dužnosti zastupnika u Hrvatskom saboru, tj. propisano je da zastupnik istodobno s obnašanjem zastupničke dužnosti ne može biti: sudac Ustavnog suda Republike Hrvatske, sudac, državni odvjetnik, zamjenik državnog odvjetnika, pučki pravobranitelj, zamjenik pučkog pravobranitelja, predsjednik ili potpredsjednik Vlade Republike Hrvatske, ministar, državni tajnik, čelnik državne upravne organizacije, zamjenik čelnika državne upravne organizacije, rukovoditelj upravne organizacije u sastavu ministarstva, glavni tajnik Vlade Republike Hrvatske, glavni tajnik ministarstva, predstojnik ureda i ravnatelj agencije Vlade Republike Hrvatske, predstojnik Ureda Predsjednika Republike, predstojnik Ureda Vijeća za nacionalnu sigurnost, veleposlanik, generalni konzul, župan ili zamjenik župana, gradonačelnik ili zamjenik gradonačelnika Grada Zagreba, djelatne vojne osobe, službenici i namještenici u Oružanim snagama, član uprave trgovačkog društva, ustanove i izvanproračunskog fonda u pretežitom državnom vlasništvu te čelnik pravne osobe koja je Saboru obvezna po zakonu podnositi izvješće.

Člankom 9. stavkom 2. ZIZHS-a propisano je da za vrijeme trajanja mandata zastupnik može prihvatiti obnašanje dužnosti koja se u skladu s odredbama tog Zakona smatra nespojivom dužnosti, a stavkom 3. istog članka propisano je da će za vrijeme obnašanja nespojive dužnosti njegov mandat biti u mirovanju, a zamjenjivat će ga zamjenik u skladu s odredbama tog Zakona.

S obzirom na citirane odredbe ZIZHS-a, utvrđeno je da obnašanje dužnosti zastupnice u Hrvatskom saboru ne bi bilo nespojivo s istodobnim obnašanjem dužnosti članice uprave - direktorice trgovačkog društva u pretežitom vlasništvu jedinice lokalne samouprave u smislu članka 9. stavka 1. ZIZHS-a.

Međutim, Povjerenstvo ističe da se u ovom slučaju primjenjuje odredba članka 18. stavka 1. ZSSI-a koja beziznimno i izričito zabranjuje obveznicima obnašanje dužnosti člana uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i obavljanje poslova upravljanja u poslovnim subjektima (bez obzira prima li se za obnašanje tih dužnosti naknada ili ne), i to bez mogućnosti da neki drugi zakon propiše drukčije. Dakle, navedena odredba se odnosi na obnašanje dužnosti člana uprave bilo kojeg trgovačkog društva, bez obzira je li isto u pretežitom državnom vlasništvu ili u pretežitom vlasništvu jedinice lokalne i područne (regionalne) samouprave.

S obzirom na navedeno, obveznica ne smije istovremeno obnašati dužnost zastupnice u Hrvatskom saboru i dužnost članice uprave – direktorice trgovačkog društva VUKOVARSKA GOSPODARSKA ZONA d.o.o. te je navedeno u suprotnosti s člankom 18. stavkom 1. ZSSI-a.

Povjerenstvo ukazuje obveznici na članak 8. stavak 1. ZSSI-a kojim je propisano da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost pa stoga upućuje obveznicu da u navedenom roku razriješi situaciju povrede odredbe članka 18. stavka 1. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Ivana Mujkić, elektroničkom poštom
2. Objava na internetskoj stranici Povjerenstva
3. Pismohrana